Parang Paderi

**Parang Paderi** (*atau diijo juo* **Parang Pidari**) adolah parang nan balansuang di Sumatera Barat jo sakitar utamonyo di kawasan Karajaan Pagaruyuang dari taun 1803 hinggo 1838. Parang ko marupokan paparangan nan pado mulonyo dek patantangan dalam masalah agamo sabalun barubah manjadi paparangan malawan panjajahan.

Parang Paderi bamulo dek muncuanyo patantangan sakalompok ulama nan disabuik subagai Kaum Paderi tahadok kabiasoan-kabiasoan nan acok dilakuan di kalangan masyarakaik nan disabuik Kaum Adaik di kawasan Karajaan Pagaruyuang jo sakitarnyo. Kabiasoan nan dimukasuikan di antaronyo pajudian, sabuang ayam, pamakaian candu, minuman kareh, timbakau, siriah, dan juo aspek hukum adaik matriarkat manganai hukum warih, sarato lungganyo palaksanoan kawajiban ritual formal agamo Islam. Indak adonyo kato supakaik dari Kaum Adaik nan padohal alah baragamo Islam untuak maninggakan kabiasoan tasabuik mambuek berang Kaum Paderi, sahinggo pacahlah paparangan pado taun 1803.

Hinggo taun 1833, parang iko dapek dikatokan subagai parang sudaro nan malibaikan sasamo Minang jo Mandailiang. Dalam paparangan iko, Kaum Paderi dipimpin dek Harimau Nan Salapan sadangkan Kaum Adaik dipimpin dek Yang Dipatuan Pagaruyuang wakatu itu Sultan Arifin Muningsyah. Kaum Adaik nan alah tadasak, mamintak bantuak kapado Balando pado taun 1821. Bantuan ko diawali jo pajanjian antaro Residen du Puy nan mawakili Balando jo Tuanku Suruaso sarato ampek baleh pangulu sabagai wakil-wakil kerajaan Minangkabau. Isi pajanjian ko antaro lain "Pangulu-pangulu Minangkabau manyarahan Pagaruyuang, Sungai Tarab, jo Suruaso, sarato daerah Karajaan Minangkabau salabiahnyo kapado Balando kok Balando bajanji akan manduduki Simawang jo 100 serdadu di bawah komando opsir-opsir Balando". Salamo duo bulan di sinan, Balando mancubo mambujuak kampuang-kampuang di sakaliliang Simawang, supayo dapek tunduak kapado kekuasaan kompeni. Namun, panduduak Sulik Aia indak nio tunduak kapado Balando, sahinggo pado 28 April 1821, Sulit Air disarang tantara Balando. Namun, talibaiknyo Balando ko justru mampakaruah kaadoan, sainggo sajak taun 1833 Kaum Adaik babaliak malawan Balando jo bagabuang basamo Kaum Paderi, walaupun pado akhianyo paparangan ko dimanangan Balando.

Parang Paderi tamasuak paparangan jo rantang wakatu nan cukuik panjang, mangureh harato, jo mangorobankan jiwa raga. Parang iko salain maruntuahan daulaik Karajaan Pagaruyuang, badampak juo pado manurunnyo paniagoan masyarakaik sakitarnyo sarato mamuncuakan papindahan masyarakaik dari kawasan konflik.

## Latar balakang
Parang Paderi dilatarbalakangi dek kapulangan tigo urang Haji dari Mekkah sakitaran taun 1803, yaitunyo Haji Miskin, Haji Sumanik jo Haji Piobang nan yobana ingin mampabaiki syariaik islam nan alum samparono dijalanan dek masyarakaik Minangkabau. Mangatahui hal tasabuik, Tuanku Nan Renceh sangaik tatarik dan niyo ikuik mandukuang kainginan katigo urang Haji tasabuik basamo jo ulama nan lain di Minangkabau nan tagabuang ka dalam Harimau Nan Salapan.

Harimau Nan Salapan kamudian mamintak Tuanku Lintau untuak maajak Yang Dipatuan Pagaruyuang Sultan Arifin Muningsyah basarato jo Kaum Adaik untuak maningaan babarapo kabiasaan nan batantangan jo ajaran agamo islam. Dalam babarapo parundiangan nan diadoan indak ado kato sapakaik nan tabuek antaro kaum Paderi jo Kaum Adaik. Sairiang itu babarapo nagari dalam Karajaan Pagaruyuang bagajolak pulo, puncaknyo pado taun 1815, Kaum Paderi dibawah pimpinan Tuanku Pasaman manyarang Karajaan Pagaruyuang sahinggo pacahlah paparangan di Koto Tangah. Serangan iko manyababkan Sultan Arifin Muningsyah tapaso mailak jo malarian diri dari ibu kota karajaan. Dari catatan Raffles nan parnah bakunjuang ka Pagaruyuang pado taun 1818, manyabuikan bahwasanyo inyo hanyo mandapekan siso-siso Istano Karajaan Pagaruyuang nan alah tabaka.

## Keterlibatan Balando
Karano tadasak dalam paparangan dan kabaradoan Yang Dipatuan Pagaruyuang nan indak pasti, mako dek itu Kaum Adaik nan dipimpin dek Sultan Tangkal Alam Bagagar mamintak bantuan kapado Balando pado tanggal 21 Februari 1821, walaupun sabananyo Sultan Tangkal Alam Bagagar wakatu itu dianggap indak punyo hak mambuek pajanjian ateh namo Karajaan Pagaruyuang. Akibeknyo dari pajanjian ko, Balando manjadikannyo sabagai tando panyarahan karajaan Pagaruyuang kapado pamarentah Hindia Balando, kamudian maangkek Sultan Tangkal Alam Bagagar sabagai *Regent Tanah Datar*.

Katerlibatan Balando dalam parang karano diundang dek Kaum Adaik, jo campua tangan Balando dalam parang iko ditandoi jo panyarangan Simawang jo Sulik Aia dek pasukan Kapten Goffinet jo Kapten Dienema pado bulan April 1821 ateh parentah Residen James du Puy di Padang. Kamudian pado 8 Desember 1821 datang pulo tambahan pasukan nan dipimpin dek Letnan Kolonel Raaff untuak mampakuaik posisi pado kawasan nan alah dikuasai.

Pado tanggal 4 Maret 1822, pasukan Balando dibawah pimpinan Letnan Kolonel Raaff barasil manumbuak mundur Kaum Paderi kalua dari Pagaruyuang. Kamudian Balando mambangun benteng patahanan di Batusangka nan diagiah namo Fort Vand der Capellen, sadangkan Kaum Paderi manyusun kakuatan dan batahan di Lintau. Pado tanggal 10 Juni 1822 pasukan Raaf nan mangarik ka Tanjuang Alam dihambek dek Kaum Paderi, tetapi pasukan Balando dapek taruih malaju ka Luhak Agam. Pado tanggal 14 Agustus 1822 dalam patempuran di Baso, Kapten Goffinet mandarito luko barek kamudian maningga pado 5 September 1822. Pado bulan September 1822 pasukan Balando tapaso baliak ka Batusangka karano taruih tatakan dek serangan Kaum Paderi nan dipimpin dek Tuanku Nan Renceh.

Sasudah mandapek tambahan pasukan pado 13 April 1823, Raaff mancubo baliak manyarang Lintau, tapi Kaum Paderi bakcando gigiah bana malakuan palawanan, sahinggo pado tanggal 16 April 1823 Balando tapaso baliak liak ka Batusangka. Samantaro tuh pado taun 1824 Yang Dipatuan Pagaruyuang Sultan Arifin Muningsyah baliak ka Pagaruyuang ateh pamintaan Letnan Kolonel Raaff, tetapi pado taun 1825 rajo tarakhir Minangkabau iko wafat dan kamudian dimakamkan di Pagaruyuang. Sadangkan Raaff maningga sacaro mandadak di Padang pado tanggal 17 April 1824 sasudah sabalumnyo inyo mangalami damam tinggi.

Samantaro pado bulan September 1824, pasukan Balando dibawah pimpinan Mayor Frans Laemlin alah barasil manguasoi babarapo kawasan di Luhak Agam di antaronyo Koto Tuo jo Ampang Gadang. Kamudian inyo jugo alah mandapekan Biaro jo Kapau, tetapi karano luko-luko nan didaritonyo di bulan Desember 1824, Laemlin maningga dunia di Padang.

## Gencatan sanjato
palawanan nan dilakuan dek Kaum Paderi sabana kuaik sahinggo sangaiklah manyulikan Balando untuak manunduakannyo. Oleh sabab tuh Balando malalui residennyo di Padang maajak pamimpin Kaum Paderi nan wakatu itu alah dipimpin dek Tuanku Imam Bonjol untuak badamai dengan maklumat banamo "Pajanjian Masang" pado tanggal 15 November 1825. Hal iko dimaklumi karano disaat basamoan Pamarentah Hindia Belanda jugo kahabisan dana dalam bahadokan jo paparangan lain di Eropa jo Jawa sarupo Parang Diponegoro.

Salamo periode gencatan sanjato, Tuanku Imam Bonjol mancubo mamuliahan kakuatan jo mancubo marangkua baliak Kaum Adaik. Sahinggo akhirnyo muncua suatu mufakaik nan dikenal dengan namo "Plakat Puncak Pato" di Bukik Marapalam, Kabupaten Tanah Datar nan mawujuikan konsensus basamo *Adaik Basandi Syarak, Syarak Basandi Kitabullah* nan artinyo adaik Minangkabau balandaskan kapado agamo islam, sedangkan agamo islam balandaskan kapado Al-Qur'an.
## Tuanku Imam Bonjol
*Artikel Utama: [[Tuanku Imam Bonjol]]*

Tuanku Imam Bonjol nan banamo asli Muhammad Shahab muncua sabagai pamimpin dalam parang paderi satalah sabalumnyo ditunjuak dek Tuanku Nan Renceh sabagai Imam di Bonjol. Kamudian manjadi pamimpin sakaligus panglimo parang sasudah Tuanku Nan Renceh maningga dunia.

Pado maso kapamimpinannyo, inyo mulai manyasali babarapo tindakan kakarehan nan dilakuan dek Kaum Paderi kapado saudara-saudaranyo, sabagaimano nan tadapek dalam memoarnyo nan inyo tulih pado maso paparangan Padri. Walau di sisi lain fanatisme sarupo itu malahiaan sifaik kapahlawanan jo cinto tanah aia.

Sasuai jo nan dirasokan dek Imam Bonjol, pado maso kapulangan Tuangku Tambusai (Haji Muhammad Saleh), Pakiah Muhammad (Haji Muhammad Amin), Pakiah malano (Haji Abdullah), jo Pakiah Sialu (Haji Muhammad Razak) dari Makah pado taun 1829-1830, aksi kakerasan nan dikarajoan dek kaum Padri ko alah dibarantian, dan ado juo dalam memoarnyo Imam Bonjol manyabuik kalau ado sabagian barang rampasan parang nan didapek dari masyarakaik dibaliakkan dek kaum Padri.

## Pangapuangan Bonjol 1835-1837
 

mancaliak kueknyo Benteng Bonjol, pasukan Belanda mancubo mamblokade Bonjol jo tujuan untuak malumpuahkan pangiriman makanan jo sanjato pasukan Padri. Blokade nan dilakuan ko indak efektif, dek karano justru kubu pertahanan pasukan Belanda jo bahan persenjataannyo banyak diserang dek pasukan Kaum Padri sacaro gerilya. 

Samantaro itu, diwakatu nan basamoan pasukan Kaum Padri mulai tibo dari daerah-daerah nan alah dikalahkan pasukan Balando, iyolah dari babarapo nagari di Minangkabau jo sakitarnyo. Kasadonyo urang-urang ko basadio untuak manjago kubu Bonjol sampai ka titiak darah pahabisan, iduik mulia atau mati syahid.

usaho untuak malakukan serangan ofensif ka Bonjol baru dilakukan baliak sasudah bala bantuan tantara nan tadiri dari pasukan Bugis tibo, maka pado tangah Agustus 1835 mulai luncuakan serangan ka kubu patahanan Kaum Padri nan talatak di Bukit Tajadi, dan pasukan Bugis iko ado di muko pasukan Balando dalam marabuik ciek-ciek kubu patahanan strategis Kaum Padri nan talatak sakitar Bukit Tajadi.

Tapi sampai awal September 1835, pasukan Balando alun dapek marabuik bukik Tajadi, malah pado tanggal 5 September 1835, Kaum Padri kaluwa dari kubu patahanannyo kalua benteng untuak mambinasokan kubu Balando nan dibuek di sakitar BukitkTajadi. Sasudah serangan tu, pasukan Kaum Padri langsung pulang masuak ka dalam Kubu Bonjol.

Pado tanggal 9 September 1835, pasukan Balando manyerang dari arah Luhak Limo Puluah jo Padang Bubus, tapi hasilnyo tetap gagal, malahan banyak manyababkan karugian pado pasukan Balando. Lt. Colonel Bauer, salah surang komandan pasukan Balando sakik sasudah tu dikirim ka Bukittinggi, nan sasudahnyo pulo digantikan dek Mayor Prager.

Blokade nan balaruik-laruik jo kaum Padri nan barani, mambangkikkan samangek urang kampuang sakitarnyo untuak malawan pasukan Balando, sahinggo pado tanggal 11 Desember 1835 urang-urang Simpang jo Alahan Mati maangkek sanjato jo malawan kubu patahanan Balando. Pasukan Balando indak dapek doh malawan iko. Tapi sasudah bantuan dari pasukan Madura nan badinas kapado pasukan balando, palawanan iko dapek ditangani.

Ampiang sataun mangapuang Bonjol, pado tanggal 3 Desember 1836, pasukan Balando malakukan baliak serangan gadang-gadang ka Benteng Bonjol, sabagai upaya panuah untuak manjatuahkan Bonjol. Serangan nan jauah ko mampu manjebol sabagian Benteng Bonjol, sainggo pasukan Belanda dapek masuak jo barasil mambunuah babarapo kaluarga Tuan Imam Bonjol. Tapi jo kabaranian samo samangek juang tinggi Kaum Padri baliak barasil mambunuah musuah sainggo Belanda tapaso baliak kalua dari benteng jo maninggakan banyak korban jiwa di satiok pihak.

kagagalan iko sabana manimpa kabijaksanoan Gubernur Jenderal Hindia Belanda di Batavia nan pado wakatu itu alah dijabaik dek Dominique Jacques de Eerens, mako pado awal 1837 ma utuih surang panglima prangnyo nan banamo Major General Cochius untuak mamimpin lansung serangan gadang-gadangan ka Benteng Bonjol untuak kali nan ka akhienyo. Cochius adolah saurang panjabaik tinggi Balando nan punyo kaahlian dalam strategi parang *[[Benteng Stelsel]]*.

Salain itu, Balando subana kuek mangapuang Bonjol dari sagalo jurusan salamo anam bulan (16 Maret-17 Agustus 1837) di bawah pimpinan jenderal jo babarapo pajabaik. Pasukan gabuangan ko sabagian gadang tadiri dari babagai suku, sarupo Jawa, Madura, Bugis jo Ambon. Ado 148 pajabaik Eropa, 36 pajabat pribumi, 1.103 pajabaik Eropa , 4.130 pajabat pribumi, tamasuak di antaronyo *[[Sumenapsche hulptroepen hieronder begrepen]]* (pasukan pambantu Sumenap alias Madura). Dalam daftar namo para pajabaik angkatan balando tasabuik di antaronyo adolah Mayjen Cochius, Letkol Bauer, Mayor Sous, Mayor Prager, Kapten MacLean, Lettu van der Tak, Peltu Steinmetz, jo sataruihnyo. Salain itu ado juo namo Inlandsche (pribumi) sarupo Kapitein Noto Prawiro, ''Indlandsche'' Luitenant Prawiro di Logo, Karto Wongso Wiro Redjo, Prawiro Sentiko, Prawiro Brotto, Merto Poero jo lainnyo.

Dari Batavia datang labiah banyak pasukan tentara Balando, nan tibo pado 20 Juli 1837 jo Kapalo Perle di Padang, babarapo urang Eropa jo *Sepoys*, prajurit dari Afrika nan bakarajo dalam pasukan Balando, diambiak dari Ghana jo Mali, tadiri dari 1 sergeant, 4 korporaal jo 112 flankeurs, sarato dipimpin dek Kapten Sinninghe.

Serangan nan balabiah jo tabik-tabik jo hujan bantuan dari pasukan artileri nan mampunyoi mariam gadang, salamo kiro-kiro anam bulan, sarato jo pasukan infantri jo kavaleri nan taruih datang. Pado 3 Agustus 1837 dipimpin dek Lt. Colonel Michiels sabagai komandan lapangan muko mulai saketek-sagak mamimpin keadaan, dan akhirnyo pado 15 Agustus 1837, Bukit Tajadi runtuah, jo pado 16 Agustus 1837 Benteng Bonjol sacaro keseluruhan dapek ditaklukkan. Tapi Tuan Imam Bonjol dapek mundur dari benteng jo babarapo pengikutnyo mancapai daerah Marapak.

## Keadaan sasudah parang
Sasudah Balando dapek marabuik Benteng Bonjol, barulah ado babarapo usaho dari balando untuak mambuek masyarakaik Bonjol malupokan pamimpin samo identitas lamonyo *(memory collective)*. Pado taun 1838 pamarintah Balando mangganti namo Benteng Bonjol jo namo nan ka Balando-Balandoan nan banamo Kotta Generaal Cochius. Pado maso iko, usaho panggantian namo di dukuang pulo jo usaho mailangkan catatan-catatan resmi dan administrasi kolonial dan nyo ganti jo namo nan baru.

Sabananyo dimato kolonial Balando, pambarian namo saurang tokoh pentiang Balando ka sabuah kota atau daerah barati tampek atau wilayah tu dianggap pentiang sarato mampunyoi arati nan istimewa dek pamarintah Balando. Iko barati kalau Bonjol adolah tampek nan pentiang bagi balando sahinggo namonyo harus diganti jo namo tokoh Balando nan kamudian tampek ko banamo Kotta Generaal Cochius atau disabuik juo banamo Fort Cochius. Tapi, salamo bajalannyo kakuasaan Balando disitu, usaho untuak mailangkan ingatan masyarakaiknyo tentang kahebatan Bonjol indak bisa, karano masyarakaiknyo masih mamakai namo Bonjol ko untuak manyabuikkan namo daerahnyo.

## Benteng pado Maso Parang Paderi
Parang Paderi ndak bisa dilapehan jo keberadaaan benteng. Pihak nan batikai dalam parang ko, yakni kaum Paderi jo Balando, samo-samo mambuek benteng, tu samo-samo pulo manghancuaan benteng dari pihak lawan. Dek itu mako banyak benteng yang dibangun salamo parang Paderi, tapi banyak pulo nan hancua sairiang wakatu.

Jiko ditalisiak, Parang Paderi bahkan dimulai dengan pandudukan sabuah benteng milik kaum Paderi oleh Balando, yaitu Benteng Simawang pado 20 Februari 1821. Benteng tu dikuasai oleh Balando sakita 10 hari sasudah panandatanganan Pajanjian 10 Februari, yang marupoan pajanjian antara Balando jo pawakilan Karajaan Pagaruyuang, Suruaso, jo sajumlah panghulu dari Tanah Datar.

Pajanjian tu barisi panyerahan sacaro mutlak nagari-nagari di Pagaruyuang, Sungai Tarab, Suruaso, jo daerah lainnyo di sakaliliang Karajaan Minangkabau kapado pamarintah Hindia Balando. Pajanjian tu mamuek panyataan kasetiaan para penandatan kapado Balando, tamasuak kasediaan mambantu Balando malawan kaum Paderi. Salain tu, dalam pajanjian tu, ado pulo panyataan bahwa Balando akan manyarang Paderi dan melindungi anak kamanakan para panghulu panandatanganan pajanjian tu dari kaum Padri.

Paralu dikatahui, Benteng Simawang marupoan benteng Inggirih yang dijago oleh 80 tantara dari kasatuan Bengali (India). Benteng ko mulai ditampati sajak akhia Juli 1818. Balando mandudukinyo untuak mangakhiri tapak kakuasaan Inggris di daerah padalaman Minangkabau, sakaligus sebagai bantuak panyataan parang tahadok kaum Paderi. Balando baprinsip, lebih baiak benteng diambiak aliah dari pado beko dikuasai kaum Paderi. Dek itu, Benteng Simawang manjadi benteng patamo Balando di padalaman Minangkabau.

Adapun benteng kaduo Balando di padalaman Minangkabau yaitu Fort van der Capellen. Awalnyo, benteng ko marupoan pos militer yang dibangun di salah satu bukik di Batusangkar oleh Letkol Raaff pado Maret 1822. Dalam waktu singkek, pos tu bakambang manjadi sabuah benteng. Awalnyo namo benteng ko adolah Het Fort van Pagaroejong.

Namo benteng diubah manjadi Fort van der Capellen karano Balando maningkekan kualitas ko kapasitas benteng ko sairiang pajalanan wakatu dan samakin hebatnya parang. Balando manjadian benteng ko sabagai kadudukan komandan militer dan ibu kota pamerintahan sipil di daerah padalaman. 

Fort van der Capellen dirancang manjadi kantua komandan tantara dan pajabaik sipil pamarintah Hindia Balando di Minangkabau. Selain tu, sabagai kantua aparatur pamerintahan sipil dan militer, sakaligus tampek tingga pagawai jo prajurit Balando.

Dibangun di ateh puncak bukik, benteng dikalilingi oleh lapangan laweh yang mamungkinan paro panjago benteng dapek maliek musuah kalau ado yang datang. Dek itu, pohon-pohon di sakita benteng ditabang hinggo jarak balasan atau puluhan meter dari paga atau tembok talua benteng.

Fort van Capellen manjadi basis kadudukan patamo Balando di padalaman Minangkabau. Karano menjadi pusek komando militer jo pusek pamerintahan sipil, benteng ko manjadi ibu kota unit administratif setingkek District (District Minangkabau) pado awal Parang Paderi. Keberadaan benteng ko manjadian daerah sakitarnyo ramai didatangi dek panduduk babagai nagari di Tanah Datar. Itulah sababnyo dalam waktu singkek Fort van der Capellen manjadi sabuah hunian yang ramai.

Pola pambangunan Fort van der Capellen manjadi model pambangunan babarapo banteng Balando lainnyo. Kabaradaan benteng diawali jo pambuatan pos, tu dilanjuikan jo pambuatan benteng. Namun, indak sado pos yang kamudian barubah manjadi benteng. Parubahan pos manjadi benteng didasari oleh strategis atau indaknyo lokasi dima pos tu barado, sarato potensi ancaman kaum Padri, jo paluang untuak manang lawan kaum Paderi.

Pada tahun-tahun patamo parang, Balando mambangun banyak pos di Tanah Datar dan Agam. Babarapo di antaranyo adolah pos Suruaso, Rao-Rao, Tanjung Alam, Gunung, Guguk Sigandang, Bukittinggi, Kapau, Kayutanam, dan sabagainyo. Sabagian dari pos itu kamudian dikambangkan manjadi banteng, bahkan manjadi pusek komando militer dan pusek kagiatan politik.

Saindaknyo, ado 22 (atau labiah) banteng yang dibuek oleh Balando salamo Parang Paderi. Satalah parang usai, benteng Balando sabagian banyak yang ditinggaan atau talantar, tarutamo banteng yang indak barado di pusek pamerintahan sipil atau militer. Namun, untuk Fort van der Capellen dan Fort de Kock tetap dipertahankan, bahkan bakambang manjadi tangsi yang gadang. 

Yang manarik dari kabaradaan benteng Balando adolah bahwa sado benteng diagiah namo, tarutamo untuak benteng yang mamiliki arti jo kadudukan pantiang sacaro militer, politik jo administrasi pamerintahan. Namo-namo yang diagiah umumnyo namo-namo pajabaik tatinggi Hindia Balando (Gubernur Jendral), namo komandan tantara, baiak yang barado di tingkek pusek (Batavia) atau yang ikuik dalam Parang Paderi. Banteng lainnyo yaitu Fort Veldman, Fort Cochius, Fort Amerongen, Fort Reiss, dan sabagainyo.

Benteng-benteng tu dibangun dek tantara Balando dengan mamakai bantuan Urang Awak yang nio bakarajo samo. Babarapo panulih Balando manyabuiknyo sabagai "urang Malayu". Salain Tanah Datar jo Agam, benteng banyak pulo ditamuan di Limopuluah Kota jo Pasaman. Samantaro itu, di kawasan salatan kayak Solok hinggo Sijunjuang, jumlah benteng indak banyak. Panyababnyo, satalah tadasak dari Tanah Datar, Agam, jo Limopuluah Kota, kaum Padri lebih banyak malakuan perlawanan di bagian utara, sahinggo kampanye militer Balando malawan Padri labiah saketek di kawasan selatan.

Salain Balando, kaum Padri juga mamiliki dan mambuek benteng. Sajak hari-hari patamo baparang malawan Padri, pajabaik atau komandan tantara Balando alah manyabuik adonyo benteng kaum Padri. Salah satu benteng kaum Padri tu ado di Sulit Air yang marupoan nagari patamo yang disarang Balando sasudah manduduki Banteng Simawang. Pemimpin Padri di Sulit Air alah mampersiapan diri jo mambantengi nagarinyo, sarato manyadioaan mariam jo parsenjataan untuk manghadapi musuah.

Benteng sasungguahnya bukan sasuatu yang baru bagi Padri khususnyo dan urang Minang pado umumnyo. Benteng, dalam artian sasuatu yang bisa dipakai untuk mampatahanan diri atau balinduang dari sarangan musuah alah lazim dikenal urang Minang, bahkan sajak sabelum Parang Padri. Dua ungkapan yang lazim digunakan urang Minang untuk sistem pertahanan atau parlindungan diri ko adalah bonjol dan koto. Bonjol dan koto mamiliki makna yang hampia mirip jo benteng.

Sacaro umum, bonjol atau koto labiah saderhana jiko dibandingan jo benteng ‘modern’ milik urang Eropa. Biasanyo bonjol atau koto hanyo tabuek dari onggokan atau gundukan tanah mangalilingi suatu kawasan atau lokasi tatantu, yang dilengkapi jo bambu (aua) baduri hiduik yang ditanam rapek jo cukuik labek. Bonjol atau koto umumnyo balokasi di tampek yang tinggi (bukik), dan indak jauah dari pusek pamukiman (kampuang). Kabaradaan bonjol atau koto tu ado kaitannyo jo tradisi ‘parang batu’, ‘parang adaik’, jo ‘cakak banyak’ yang lazim dilakuan Urang Awak di maso lalu.

Bonjol jo koto samakin banyak dek adonyo Garakan Padri yang malanjuikan kabangkitan Islam yang alah dilakuan sabalumnyo oleh pambaharu Islam pado parampek tarakhir abaik ka-18. Bahkan kualitasnyo samakin maningkek. Bonjol jo koto tu dilindungi paga aua yang rapek sarato gundukan tanah. Salain tu, dipakuek pulo jo tumpuakan batu jo dindiang kayu atau batang karambia. Bonjol jo koto tu barado di tampek-tampek yang strategis, tamasuak di ateh bukik. 

Sistem partahanan kaum Padri indak hanyo barupo bonjol atau koto, tatapi jugo kampuang sacaro kasaluruhan. Kampuang-kampuang Padri khususnyo dan kampuang-kampuang di Minangkabau di maso lalu sacaro umumnyo, ditata sademikian rupo sahinggo manampilkan struktur yang mampu malindungi masyarakaik dari sarangan atau sarbuan musuah dari lua. Di sakaliliang kampuang biasonyo dipaga jo aua baduri yang hiduik dan taba, atau dikalilingi oleh banda atau alia aia yang cukuik labaa dan dalam, atau dikalilingi pulo oleh gunduakan tanah yang di babarapo tampek disarotoi oleh batu-batu. 

Pado kampuang-kampuang tatantu aua baduri atau bandatu tadiri dari duo atau tigo lapih dengan katebalan bambu hiduik jo kadalaman aia yang babeda antaro lapisan patamo jo lapisan kaduo. Pado maso Padri, di babarapo pakampungan Padri ditamuan pulo adanyo rumah-rumah jago jo garbang khusus tampek kalua masuak panduduak kampuang. Salah satu contoh pakampungan Padri yang saparti benteng tu tadapek di Dalu-Dalu.

## Rujuakan


## Bacaan lanjuik
* 
* 1840. J.C. van Rijneveld. *Veldtocht der Nederlandse troepen op het eiland Celebes in de jaren 1824-1825*. Militaire Spectator. Bladzijde 221-240.
* 1841. J.C. Boelhouwer. *Herinneringen aan mijn tijd op Sumatra's Westkust gedurende de jaren 1831-1834*. Erven Doorman.
* 1841. J.C. van Rijneveld. *De merkwaardige terugtocht van Pisang op Agam*. Militaire Spectator. Bladzijde 1-7 en 24-32.
* 1842. A. Meis. *Verhaal van de Palembangse Oorlog van 1819 tot 1821*. Militaire Spectator. Bladzijde 182-189.
* 1844. H.M. Lange. *Verhaal van de krijgsgebeurtenissen in het landschap Rauw, aan de westkust van Sumatra, gedurende het jaar 1833, en van de heldhaftige verdediging van het fort Amerongen*. Militaire Spectator. Bladzijde 7-15, 23-33, 53-61, 81-83 en 119-125.
* 1850. H.M. Lange. 'Hulde aan de nagedachtenis van hen, die sinds de vestiging van het Koninklijk Nederlands gezag in Oost-Indië, roemvol gesneuveld zijn*. Militaire Spectator. Bladzijde 464-475.
* 1876. A.J.A. Gerlach. *Neerlands heldenfeiten in Oost-Indië*. Bewerkt naar Les fastes militaires des indes Orientales. Deel II. Gebroeders Belinfante. Den Haag.
* 1900. G. Kepper. *Wapenfeiten van het Nederlands Indische Leger; 1816-1900''. M.M. Cuvee, Den Haag.